Griekwastad-moorde: "Verkragting en moorde hou nie verband nie" | Maroela Media
Griekwastad-moorde: "Verkragting en moorde hou nie verband nie"
Die aanklag van verkragting teen 'n 17-jarige seun wat van die Steenkamp-gesin se moorde in Griekwastad beskuldig word, hou nie verband met die moorde nie, het die Noord-Kaapse hooggeregshof Dinsdag gehoor.
Regterpresident Frans Kgomo hoor tans die slotbetoë aan in die seun se moord- en verkragtingsaak.
Die seun word beskuldig van die moord op Deon Steenkamp (44), sy vrou Christel (43) en hul dogter Marthella (14) op 6 April 2012. Hy word ook daarvan beskuldig dat hy Marthella verkrag en vir die polisie gejok het.
Riaan Bode, vir die seun, het dit aan die hof gestel dat die beweerde seksuele beserings tussen 12 en 72 uur voor die sterftes plaasgevind het. Hy het die hof versoek om kennis te neem van die tydfaktor en die moontlikheid dat 'n verkragting nie tydens die aanval kon plaasvind nie.
Bode het ook die staat se aanklag van verkragting bevraagteken weens die feit dat daar nie genoeg feite is om die bewering te staaf nie. Hy het gesê die staat se kenner het aangedui dat die "rooiheid" op die meisie se geslagsdele moontlik deur iets anders veroorsaak kon word. Op 'n vraag van Kgomo het hy erken dat hy slegs oor die ernstige beserings van die meisie kan spekuleer.
Hy het dit ook aan die hof gestel dat die skraalgeboude seun nie Deon Steenkamp, wat as 'n groot man beskryf word, sou kon aanval nie.
Daar was ook nie DNS van die boer op die seun nie, wat onwaarskynlik is weens die beserings wat die seun glo aangerig het, het Bode aangevoer.
Bode beweer die polisie-ondersoek na die moorde word ook bevraagteken. Hy sê die feit dat daar nie enige bruikbare vingerafdrukke op die toneel was nie, beteken dat dit nie behoorlik ondersoek is nie. Hy het ook die hantering van die DNS-bewyse bevraagteken. Onbekende DNS is op die moordwapens aangetref, maar dit is nie verder ondersoek nie.
Volgens Bode kon die verbrande groen Jeep-baadjie wat by Deon Steenkamp aangetref is ook moontlik DNS van die aanvaller bevat het weens die struweling met Deon.
Bode sê die hantering van hierdie aspekte en die feit dat die staat se saak gebaseer is op omstandigheidsbewyse beteken die seun is beroof van moontlike feite in sy guns.
"Daar bestaan ander moontlikhede," het Bode gesê.
Hy voer verder aan dat dit nie onwaarskynlik is dat iemand anders buiten die seun op die moordtoneel was nie.